《苦热》
宋代·钱惟济

蘋末风休飞阁深，亭亭日御渐流金。火云接影横银汉，水鸟无声下翠阴。

渴想孤山同饮露，烦思楚殿独披襟。柘浆粔籹都无味，卫玠清羸欲不任。

作者简介：（978—1032）杭州临安人，字岩夫。钱俶子。由东染院使真拜封州刺史。历知绛州、潞州、成德军。仁宗即位，加检校司空。喜宾客，丰宴犒，家无余赀，而性苛忍，所至牵蔓满狱，以酷刑威众。卒谥宣惠。有《玉季集》。